फल, फूल, सब्जी की खेती देगी रोजगार के मौके
अब उद्यानिकी विभाग की नर्सरियां सिर्फ पौधे फल उत्पादन तक ही सीमित नहीं रहेंगी, इन नर्सरियों में बेरोजगारों को प्रशिक्षण देकर रोजगारों को प्रोफेशनल्स के रूप में तैयार कर उन्हें रोजगार के व्यापक अवसर कराए जाएंगे। प्रशिक्षण उपरांत स्वरोजगार के इच्छुक हितग्राहियों को बैंक से ऋण समेत अन्य सुविधाएं भी दिलाई जाएंगी। जिला स्तर पर इसका प्रस्ताव स्वीकृत हो चुका है।
उद्यान अधीक्षक डीएस कुशवाहा ने बताया कि फल, सब्जी, फूल उत्पादन के साथ ही गार्डनिंग और विक्रय के लिए फल-फूल के पौधे तैयार करने के क्षेत्र में प्रशिक्षित कामगारों की काफी कमी है। जिले में ही इन कामों के लिए बड़े निजी फार्म व गार्डन वाले दूसरे शहरों से कामगारों को बुलाते हैं। इस स्थिति को देखते हुए ही विभाग ने इन क्षेत्रों में ग्रामीण क्षेत्रों के युवाओं और किसानों को ट्रेनिंग देने का कार्यक्रम बनाया है। प्रशिक्षण के बाद इन्हें निजी फार्मों में बड़े पैमाने पर रोजगार मिलने की संभावना है, वहीं ये उद्यानिकी के क्षेत्र में स्वरोजगार भी कर सकते हैं।
वीटीपी की मान्यता मिली
जिले की उद्यानिकी विभाग की चार नर्सरियाें भाटागांव, राकाडीह, सेमरा और बेंद्रानवागांव को कौशल विकास योजना के तहत वीटीपी के रूप में मान्यता मिल चुकी है और सीएसआईडीसी में पंजीयन भी हो चुका है। नर्सरियों में सब्जी उत्पादन, फूल उत्पादन, फल उत्पादन, गार्डनिंग (माली) और विक्रय आदि के कोर्स जरूरतमंद लोगों के लिए निशुल्क रहेंगे। ये कोर्स विशेषज्ञों द्वारा तैयार किए गए हैं। प्रशिक्षकों के रूप में कृषि विश्व विद्यालय, कृषि विज्ञान केन्द्र के विषय विशेषज्ञों के साथ ही उद्यानिकी महाविद्यालयों से पास आउट विज्ञानियों की सेवाएं लेने की योजना है। प्रशिक्षण समाप्ति के बाद हितग्राहियों को प्रमाण पत्र दिया जाएगा।
हैं व्यापक अवसर
उद्यान विभाग के अधीक्षक का कहना है कि प्रशिक्षण के लिए जिन पाठ्यक्रमों का चयन किया गया है, उनमें रोजगार के व्यापक अवसर हैं। निजी बंगलों, बड़े होटलों, संस्थानाें से लेकर शासकीय-अर्धशासकीय विभागों में गार्डनों के रख रखाव के लिए बड़ी संख्या में माली ,गांव-गांव में सब्जी बाड़ियों में काम करने वाले प्रशिक्षित लोगों, फलोत्पादन के प्रशिक्षित कामगारों की भारी कमी है। जिले में फूल उत्पादन का रकबा काफी कम है और बड़ा बाजार होते हुए भी एक भी किसान इसकी व्यावसायिक खेती नहीं कर रहा है।
जनवरी में शुरू होगा प्रशिक्षण
उद्यानिकी से जुड़े विभिन्न कार्यों का प्रशिक्षण देने का कार्यक्रम बनाया गया था, जिसे जिला पंचायत से स्वीकृति मिल चुकी है। जनवरी महीने के पहले सप्ताह में प्रशिक्षण प्रारंभ कर दिया जाएगा। इसके अलावा महिला समूहों को फल परिरक्षण के साथ ही जैम, जेली, मुरब्बा, आचार बनाने का प्रशिक्षण देने की भी योजना है। वीके गौतम, सहायक संचालक उद्यान, धमतरी
राहत की खबर
hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva bho_Deva